Jayne Mansfield

Vera Džeinė Mansfild (, megautinė pav. Palmer, 1933 m. balandžio 19 d. Brin Moras, Pensilvanija, JAV – 1967 m. birželio 29 d. Slaidelis, Luiziana, JAV) – amerikiečių aktorė, pasiekusi šlovės vaidindama tiek Brodvėjuje, tiek Holivude. Džeinė Mansfild ne kartą buvo atsidūrusi žurnalo „Playboy“ puslapiuose, su Merlina Monro buvo vienu iš 6-ojo dešimtmečio sekso simbolių.

 Biografija 
Vera Džeinė Mansfild 1933 m. gimė Brin More, Pensilvanijoje. Ji buvo vienintelis vaikas Veros Dž. (mergautinė pav. Palmer) ir Herberto V. Palmerio šeimoje. Jos tėvai gyveno pasiturinčiai, Filipsberge, Naujajame Džersyje, jos tėvas buvo pasiekęs sėkmingos advokato karjeros, čia Dž. Mansfild praleido dalį vaikystės. Tėvo pavardė ir motinos mergautinė buvo vienodos, Dž. Mansfild septyniais aštuntadaliais buvo kilusi iš anglų ir kornų, vienu aštuntadaliu – iš vokiečių. Teigiama, kad ji buvo talentinga pianistė, ankstyvame amžiuje griežė smuiku.

Kai Dž. Mansfild buvo 3-eji, jos tėvas mirė nuo širdies smūgio. Po trejų metų jos motina ištekėjo pakartotinai, jiedvi išsikėlė į Dalasą Teksase, kur šeima nusipirko nedidelį namą. Keliuke prie namų Dž. Mansfild rengdavo smuiko koncertus. Teigiama, kad jos intelekto koeficientas siekė 163, ji pradėjo lankyti Dalaso universitetą ir vaidinti mažojo teatro spektakliuose. 1949 m., būdama 16-os, ištekėjo už 5-eriais metais vyresnio Polo Mansfildo (Paul Mansfield). 1950 m. lapkritį, kai Dž. Mansfild buvo 17 m., jiedviem gimė duktė Džeinė Mari Mansfild (Jayne Marie Mansfield). Santuoka baigėsi skyrybomis, tačiau Džeinė pasiliko pavardę, nes ji buvo tinkama aktorei. Vėliau ji buvo ištekėjusi dar du kartus: 1958–1964 m. už aktoriaus Mikio Hargitėjaus (Mickey Hargitay) ir 1964–1966 m. už prodiuserio, režisieriaus, scenaristo Meto Simberio (Matt Cimber). Iš viso Džeinė Mansfild susilaukė 5-ių vaikų, tarp jų aktorės Mariškos Hargitėj.

Suvaidinusi keliuose spektakliuose Dalase ir kitose vietovėse, Dž. Mansfild nusprendė išvykti į Holivudą. Pirmasis jos filmas vadinosi „Pito Kelio bliuzas“ („Pete Kelly’s Blues“, 1955), jame ji atliko nedidelį cigarečių pardavėjos vaidmenį. Pradžioje ji gavo nedaug vaidmenų, tačiau kadangi turėjo puikius fizinius duomenis, tais pačiais metais gavo vaidmenis filmuose „Pragaras Frisko įlankoje“ („Hell on Frisco Bay“) ir „Teisėtumo pažeidimas“ („Illegal“). 1957 m. įvyko proveržis, kai ji suvaidino pagrindinį vaidmenį filme „Įsilaužėlis“ („The Burglar“). Suvaidinusi Ritą Marlou filme „Ar sėkmė sugadins Roką Hanterį?“ (1957) bei atlikusi vaidmenį filme „Per karšta, kad išlaikytum“ („Too Hot to Handle“, 1960), Džeinė Mansfild tapo žinoma kaip „Merlina Monro vargšams“ – ji negaudavo tokių pelningų vaidmenų, kokius skirdavo Merlinai Monro. Filmuose Dž. Mansfild ne tiek vaidindavo, kiek demonstruodavo savo kūną. Ji buvo talentinga aktorė, tačiau kino vadovybė reikalavo, kad ji vaidintų streotipines kvailas blondines. 6-ojo dešimtmečio pabaigoje jos karjeros plėtra sulėtėjo. Kaip viešnia, 1950 m. ji keblokai pasirodė populiariame TV žaidime „Kokia mano specialybė?“ („What’s My Line?“), šiame žaidime ji dalyvavo ir 1956, 1957, 1964 bei 1966 m., taip pat filmavosi daugybėje kitų 6-ojo ir 7-ojo dešimtmečių pramoginių laidų. 1962 m. buvo atleista iš kino kompanijos „20th Century Fox“ ir likusį karjeros laiką turėjo tenkintis mažomis galimybėmis, pavyzdžiui, vaidindama B kategorijos, mažo biudžeto filmuose arba rengdama pasirodymus maisto parduovėse bei nedideliuose naktiniuose klubuose.

Važiuodama iš naktinio klubo Biloksyje filmuotis televizijoje į Naująjį Orleaną, už 30 mylių nuo jo 90-ajame greitkelyje, Slaidelyje, su savo vaikinu Samueliu Broudžiu (Samuel Brody) ir jų vairuotoju Roniu Harisonu (Ronnie Harrison) 1967 m. biželio 29 d. Džeinė Mansfild žuvo automobilio avarijoje. Jai buvo 34-eri. Džeinė Mansfild palaidota Feirvju kapinėse Pen Argaile (Pen Argyl) prie savo tėvo.

 Nuorodos 
 Dž. Mansfild filmografija
 Dž. Mansfild apdovanojimai

 Išnašos 

Kategorija:JAV aktoriai